Sveitarstjórn Borgarbyggðar hefur gengið til samninga við blaðamanninn og sagnfræðinginn Egil Ólafsson um ritun 150 ára sögu Borgarness . Samningurinn er til tveggja ára og mun hann hefja vinnu við verkið strax eftir áramót . „ Það er stefnt að því að ég skili af mér verkinu til ritnefndar í ársbyrjun 2016 . Stefnan er síðan að gefa það út í mars 2017 þegar Borgarnes fagnar því að 150 ár verða liðin síðan staðurinn fékk verslunarréttindi . Það er einmitt tilefni þess að ráðist er í þetta verkefni , “ segir Egill í samtali við Skessuhorn . Egill er alinn upp í Borgarnesi en fluttist á unglingsaldri að Hundastapa á Mýrum ásamt fjölskyldu sinni . Foreldrar hans eru þau Ólafur Egilsson og Ólöf Guðmundsdóttir . Eftir að hafa lokið BA gráðu í sagnfræði frá Háskóla Íslands starfaði hann sem blaðamaður á Tímanum í fjögur ár og þar á eftir á Morgunblaðinu þar sem hann hefur unnið síðustu tvo áratugi . Egill á því að baki tæpan aldarfjórðung sem blaðamaður . Aðspurður segist hann hlakka mikið til að takast á við að skrifa sögu Borgarnes og mun hann sinna því í fullu starfi á næstu tveimur árum . „ Mér finnst þetta spennandi verkefni að takast á við sérstaklega þar sem ég þekki vel til í Borgarnesi - bæði sögu bæjarins og fólkið sem þar býr og hefur búið . Ég mun búa að þessum tengingum þegar ég fer af stað eftir áramót og sömuleiðis reynslu minni í blaðamennskunni . “ Egill mun starfa undir ritnefnd á ritunartímanum sem skipuð var af sveitarstjórn . Í henni sitja þau Birna G. Konráðsdóttir formaður , Bergur Þorgeirsson , Sóley Sigurþórsdóttir og Theódór Kr . Þórðarson . Ritari nefndarinnar og tengiliður hennar við sveitarstjórn er Guðrún Jónsdóttir , forstöðumaður Safnahúss Borgarfjarðar . Að sögn Egils fór síðasti fundur nefndarinnar með honum fram á mánudaginn og voru allir sammála um að kalla eftir hugmyndum íbúa varðandi efnistök og áherslur á fyrstu stigum . „ Áformað er að halda íbúafund í bænum í febrúar þar sem verkefnið verður rætt og íbúum gefinn kostur á að koma á framfæri hugmyndum . Ég mun leggja mikla áherslu á við heimildaöflun að leita fanga sem víðast , bæði til núverandi íbúa í Borgarnesi og brottfluttra . Þá eiga margir ýmis gögn í fórum sínum sem innihalda verðmætar upplýsingar um bæinn á borð við dagbækur , myndir og bréf svo eitthvað sé nefnt . Allt þetta mun hjálpa til við að bregða sem bestu ljósi á söguna , “ segir Egill sem hvetur fólk til að setja sig beint í samband við Safnahús Borgarfjarðar eða hann eftir áramót til að koma gögnum á framfæri . Saga Borgarnes verður að meginstofni sagnfræðirit en þó er markmið Egils að láta söguna fjalla um íbúana sjálfa . „ Hefðbundnum sagnfræðispurningum verður svarað til að draga fram hvernig formgerð bæjarins hefur vaxið og þróast í gegnum árin . Einnig er markmiðið að segja frá fólkinu sem byggði upp bæinn með sínu daglega striti , “ segir Egill sem vonar að útkoman verði skemmtileg og fræðandi bók sem nái til sem flestra .